privind poziția care urmează să fie adoptată, în numele Uniunii Europene, în cadrul Comitetului mixt al SEE, referitor la o modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți (Linia bugetară 02.03.01 Piața Internă și linia bugetară 02.03.04 Instrumente pentru guvernanța pieței interne)

Comisia prezintă, în cooperare cu SEAE, proiectul de decizie a Comitetului mixt al SEE, în vederea adoptării acestuia de către Consiliu, ca poziție a Uniunii. Comisia speră să poată prezenta acest document în cel mai scurt timp în cadrul Comitetului mixt al SEE.

Proiectul de decizie a Comitetului mixt al SEE (anexat la propunerea de decizie a Consiliului) vizează modificarea Protocolului 31 la Acordul privind SEE în ceea ce privește cooperarea în domenii specifice în afara celor patru libertăți, cu scopul de a permite statelor AELS care fac parte din SEE (Norvegia, Islanda și Liechtenstein) să participe la acțiunile Uniunii aferente liniei bugetare 02.03.01 „Piața internă” și liniei bugetare 02.03.04 „Instrumente pentru guvernanța pieței interne” introduse în bugetul general al Uniunii Europene pentru anul financiar 2017.

Pentru a asigura securitatea juridică și omogenitatea necesare pieței interne, Comitetul mixt al SEE trebuie să încorporeze în Acordul privind SEE toată legislația relevantă a UE, cât mai curând posibil după adoptarea acesteia, și, de asemenea, să permită statelor AELS care fac parte din SEE să participe la acțiunile sau programele UE cu relevanță pentru SEE.

•Alegerea instrumentului

În conformitate cu articolul 98 din Acordul privind SEE, instrumentul ales este o decizie a Comitetului mixt al SEE. Comitetul mixt al SEE asigură punerea efectivă în aplicare și funcționarea Acordului privind SEE și, în acest sens, ia decizii în cazurile prevăzute de acest acord.

3.IMPLICAȚII BUGETARE

Statele AELS care fac parte din SEE contribuie din punct de vedere financiar la linia bugetară 02.03.01 „Piața internă” și la linia bugetară 02.03.04 „Instrumente pentru guvernanța pieței interne”. Suma exactă va fi stabilită în conformitate cu dispozițiile Acordului privind SEE, după adoptarea prezentului proiect de decizie a Consiliului.

4.ELEMENTE DIVERSE

În conformitate cu politica bugetară a UE, participarea la o acțiune a UE poate avea loc numai după ce se plătește contribuția financiară corespunzătoare. Cu toate acestea, în conformitate cu Protocolul 32 la Acordul privind SEE, contribuția financiară anuală a statelor AELS care fac parte din SEE este plătită în fiecare an până la data de 31 august, în urma solicitării de fonduri de către UE, stabilită de Comisia Europeană și transmisă statelor AELS care fac parte din SEE până la data de 15 august.

Prin urmare, pentru a acoperi perioada cuprinsă între luna ianuarie și luna august, proiectul de decizie a Comitetului mixt este aplicabil în mod retroactiv începând cu luna ianuarie. În acest mod se asigură continuitatea cooperării de-a lungul întregului an calendaristic, astfel cum se prevede în Acordul privind SEE.

Această aplicare retroactivă nu aduce atingere drepturilor și obligațiilor persoanelor în cauză și respectă principiul încrederii legitime.

2017/0066 (NLE)

Propunere de

DECIZIE A CONSILIULUI

privind poziția care urmează să fie adoptată, în numele Uniunii Europene,

în cadrul Comitetului mixt al SEE, referitor la o modificare a Protocolului 31 la Acordul privind SEE în ceea ce privește cooperarea în domenii specifice în afara celor patru libertăți

(Linia bugetară 02.03.01 Piața Internă și linia bugetară 02.03.04 Instrumente pentru guvernanța pieței interne)

CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 114 coroborat cu articolul 218 alineatul (9),

având în vedere Regulamentul (CE) nr. 2894/94 al Consiliului din 28 noiembrie 1994 privind normele de punere în aplicare a Acordului privind Spațiul Economic European, în special articolul 1 alineatul (3),

având în vedere propunerea Comisiei Europene,

întrucât:

(1)Acordul privind Spațiul Economic European („Acordul privind SEE”) a intrat în vigoare la 1 ianuarie 1994.

(2)În temeiul articolului 98 din Acordul privind SEE, Comitetul mixt al SEE poate decide să modifice, printre altele, Protocolul 31 la Acordul privind SEE („Protocolul 31”).

(3)Protocolul 31 la Acordul privind SEE conține dispoziții privind cooperarea în domenii specifice în afara celor patru libertăți.